*Projekts*

**Informatīvais ziņojums**

**Par** **akciju sabiedrības "Attīstības finanšu institūcija Altum" kapitāla atdeves nodrošināšanu, īstenojot 4.2.1.1.pasākumu "Veicināt energoefektivitātes paaugstināšanu dzīvojamās ēkās"**

Informatīvais ziņojums sagatavots saskaņā ar Ministru kabineta 2016.gada 1.novembra lēmumu[[1]](#footnote-2): "Ekonomikas ministrijai pēc Eiropas Komisijas pozitīva viedokļa saņemšanas par sabiedrības "Altum" kapitāla izmantošanas maksas noteikšanu, iesniegt izskatīšanai Ministru kabinetā informatīvo ziņojumu un protokollēmuma projektu par sabiedrības "Altum" kapitāla atdeves nodrošināšanu, īstenojot 4.2.1.1.pasākumu".

1. Pozitīva viedokļa saņemšana no Eiropas Komisijas par maksas noteikšanu par akciju sabiedrības "Attīstības finanšu institūcija Altum" kapitāla izmantošanu.

Ņemot vērā Eiropas Komisijas 2015.gada 9.jūnija lēmumu Nr. SA.36904 (2014/N) "LHZB attīstības (programmu) daļa un Latvijas vienotās attīstības finanšu institūcijas izveide" un jautājumus, kas tika apspriesti Finanšu ministrijas pārstāvju 2016.gada 29.jūnijasanāksmē ar Eiropas Komisijas Konkurences ģenerāldirektorātu, Konkurences ģenerāldirektorātam izskatīšanai tika nosūtīts dokuments "Par atbalsta programmu īstenošanai izmantotā Altum pašu kapitāla atdevi" ar lūgumu sniegt apstiprinājumu, ka akciju sabiedrība "Attīstības finanšu institūcija Altum" (turpmāk – Altum) netiek pārkompensēta, saņemot ienākumus[[2]](#footnote-3) par programmu īstenošanai izmantoto pašu kapitāla daļu, kas atbilst Altum uzņemtajiem programmu īstenošanas riskiem un kas var veidot pozitīvu kapitāla atdevi, izpildot šādus nosacījumus:

* 1. Altum darbojas atbilstoši Eiropas Komisijas 2015.gada 9.jūnija lēmumam No SA.36904 (2014/N) "LHZB attīstības (programmu) daļa un Latvijas vienotās attīstības finanšu institūcijas izveide";
  2. Altum īsteno pasākumus, kas nodrošina, ka maksa par pašu kapitālu, kas tiek izmantota programmu īstenošanai, kopā ar ieņēmumiem no programmas[[3]](#footnote-4) veido pašu kapitāla atdevi, kas atbilst kapitāla atdevei Eiropas Savienības dalībvalstu attīstības finanšu institūcijās, kas ir līdzīgas Altum (Bulgarian Development Bank, Croatian Bank for Reconstruction and Development, Czech-Moravian Guarantee and Development Bank, Fund KredEx, Finnvera, Slovak Guarantee and Development Bank, SID Bank)."

2017.gada 30.jūnijā Eiropas Komisijas Konkurences ģenerāldirektorāts elektroniskā pasta vēstulē sniedza pozitīvu viedokli par Altum sagatavoto dokumentu "Par atbalsta programmu īstenošanai izmantotā Altum pašu kapitāla atdevi". Eiropas Komisija vēstulē norādīja:

"Mēs saprotam, ka Jūsu mērķis ir saņemt maksu par programmu īstenošanai izmantoto Altum pašu kapitālu, kas atbilst Altum uzņemtajiem programmu īstenošanas riskiem (piemēram, kapitāls izmantots aktivitātēm, par kurām Altum uzņemas risku pats). Atbilstoši mūsu veiktajai Jūsu dokumentu analīzei un mūsu izpratnei, ka Altum vēlas piemērot tirgum vairāk atbilstošu maksu par kapitālu, ko Altum izmanto savām programmām, mēs nesaskatām, ka šis priekšlikums pārkāpj valsts atbalsta noteikumus vai, precīzāk, Komisijas 2015.gada 9.jūnija lēmumu un, tādēļ, citu komentāru nav."

1. Normatīvajos aktos noteiktais Altum peļņas izlietojums

Saskaņā ar Attīstības finanšu institūcijas likumu (15.panta otrā daļa) Altum peļņa ir jānovirza rezerves kapitāla veidošanai, kas paredzēts finanšu stabilitātes un ilgtspējīgas darbības nodrošināšanai, kā arī apstiprināto programmu risku ietekmes mazināšanai.

1. Altum kapitāla atdeves finansēšanas kārtība

Altum izmantotā pašu kapitāla apmērs, par kuru nepieciešams segt izmaksas par uzņemto risku, atbilst sagaidāmajiem paredzamajiem un sagaidāmajiem neparedzamajiem zaudējumiem, ko Altum uzņemas programmas īstenošanā un kas nav segti ar riska segumu no publiskiem resursiem.

***Tabula Nr.1. "Programmu īstenošanā Altum uzņemto risku apjoms, kas nosaka uz programmām attiecināmā Altum pašu kapitāla apmēru"***

|  |  |  |  |  |
| --- | --- | --- | --- | --- |
| **Instruments** | **Programmas**  **instrumentu**  **apjoms,**  **EUR** | **Nesegto pro- grammas risku apjoms kopā, EUR** | **Tsk. (nesegtiem) sagaidāmajiem paredzamajiem zaudējumiem, EUR** | **Tsk. (nesegtiem) sagaidāmajiem neparedzamajiem zaudējumiem, EUR** |
| **Aizdevumi**  2018.-2034.g. | 30 091 114\* | 440 552 | 213 464 | 227 089\*\* |
| **Garantijas**  2016.-2034.g. | 2 594 320 | 972 870 | 1 621 450\*\* |

\* Plānotais atbalsta apjoms: aizdevumi – 10 600 000 EUR un garantijas – 75 000 000 EUR.

\*\* Altum riska apjoms un uz programmu attiecināmā kapitāla apjoms samazinās, ja no publiskiem resursiem (atmaksātiem līdzekļiem) programmas īstenošanas beigu posmā tiek izveidots papildus riska segums.

Altum kapitāla atdeves finansēšanas avoti, īstenojot 4.2.1.1.pasākumu "Veicināt energoefektivitātes paaugstināšanu dzīvojamās ēkās" (turpmāk – 4.2.1.1.pasākums) ir attēlota Tabulā Nr.2 "Altum pašu kapitāla atdeves finansēšanas avoti".

***Tabula Nr.2 "Altum pašu kapitāla atdeves finansēšanas avoti"***

|  |  |  |
| --- | --- | --- |
| **DME programmas** | **Altum finansējuma atmaksas** | **Publiskā finansējuma atmaksas** |
| **Aizdevumi** | Paredzēts izmantot | Paredzēts izmantot |
| **Garantijas** | Nav | Paredzēts izmantot |

Saskaņā ar Ministru kabineta noteikumiem Nr.160 "Darbības programmas "Izaugsme un nodarbinātība" 4.2.1.specifiskā atbalsta mērķa "Veicināt energoefektivitātes paaugstināšanu valsts un dzīvojamās ēkās" 4.2.1.1.specifiskā atbalsta mērķa pasākuma "Veicināt energoefektivitātes paaugstināšanu dzīvojamās ēkās" īstenošanas noteikumi" (turpmāk – MK noteikumi Nr.160) publiskā finansējuma izmantošana vadības izmaksu un kredītriska izdevumu segšanai ir attēlota Tabulā Nr.3 "Publiskā finansējuma izmantošanas kārtība".

***Tabula Nr.3 "Publiskā finansējuma izmantošanas kārtība"***

|  |  |  |
| --- | --- | --- |
| **DME programmas** | **Vadības izmaksas** | **Kredītriska izdevumu segšana** |
| **Aizdevumi** | Pašreiz netiek izmantots | Tiek izmantots |
| **Garantijas** | Tiek izmantots | Tiek izmantots |

Savukārt plānotā pašu kapitāla atdeves likme un apjoms parādīti Tabulā Nr.4 "Plānotais pašu kapitāla atdeves likme un apmērs".

***Tabula Nr.4 "Plānotais pašu kapitāla atdeves likme un apmērs"***

|  |  |  |
| --- | --- | --- |
|  | **Aizdevumi i** | **Garantijas** |
| Izmaksu par izmantoto kapitālu iekļaušana klientu maksājumos | Iekļautas | Iekļautas daļējā apmērā |
| Izmantotā pašu kapitāla plānotā atdeves likme, % no noslogotā kapitāla | 10% | 10% |
| Plānotais apjoms izdevumu segšanai par izmantoto pašu kapitālu, kopā visā programmas īstenošanas laikā, milj. EUR | 0.3 milj. EUR, 16 gadu periodā no 2018. līdz 2034.gadam | 2.0 milj. EUR, 18 gadu periodā no 2016. līdz 2034.gadam |
| Izmantoto datu avots | Aktualizēts programmas ieviešanas plāns | Programmas biznesa plāns |

4.2.1.1.pasākuma aizdevumu finanšu instrumenta procentu likmē / garantiju prēmijā tiek iecenota kapitāla atdeves komponente, kas nodrošina daļas no plānotās kapitāla atdeves saņemšanu.

Lai rastu līdzekļus Altum kapitāla atdeves nodrošināšanai, izvērtēt nepieciešamību veikt grozījumus MK noteikumos Nr.160, paredzot programmas publiskos resursus un to atmaksas izmantot aizdevumu finanšu instrumenta vadības izdevumu segšanai (tāpat kā garantiju instrumentā).

Lai Altum kapitāla atdevi varētu segt no publiskā finansējuma atmaksām, izvērtēt nepieciešamību veikt grozījumus MK noteikumos Nr.160, paredzot programmas publiskā finansējuma atmaksu izmantošanu Altum kapitāla atdeves nodrošināšanai. ERAF finansējuma atmaksas paredzēts izmantot kapitāla atdeves nodrošināšanai līdz atbilstības perioda beigām saskaņā ar Eiropas Parlamenta un Padomes Regula (ES) Nr. 1303/2013 (2013. gada 17. decembris), ar ko paredz kopīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu, Eiropas Lauksaimniecības fondu lauku attīstībai un Eiropas Jūrlietu un zivsaimniecības fondu un vispārīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu un Eiropas Jūrlietu un zivsaimniecības fondu un atceļ Padomes Regulu (EK) Nr. 1083/200644.panta 1.daļas c) sadaļu, kas paredz, ka atmaksas var izmantot "finanšu instrumenta maksas samaksāšanai".

Attiecīgi ziņojuma protokollēmumā iekļauts punkts, kas paredz izvērtēt nepieciešamību izstrādāt MK noteikumu Nr.160 grozījumus.

**Ministru prezidenta biedrs,**

**ekonomikas ministrs A. Ašeradens**

1. Protokols Nr.58, 47.§, 4.p., noteikumu projekts "Grozījumi Ministru kabineta 2016.gada 15.marta noteikumos Nr.160 "Darbības programmas "Izaugsme un nodarbinātība" 4.2.1.specifiskā atbalsta mērķa "Veicināt energoefektivitātes paaugstināšanu valsts un dzīvojamās ēkās" 4.2.1.1.specifiskā atbalsta mērķa pasākuma "Veicināt energoefektivitātes paaugstināšanu dzīvojamās ēkās" īstenošanas noteikumi"". [↑](#footnote-ref-2)
2. No publiskiem fondiem un/vai ienākumi no klientu maksājumiem. [↑](#footnote-ref-3)
3. Finansēta no Eiropas Savienības fondiem. [↑](#footnote-ref-4)